钦定古今图书集成/明伦汇编/氏族典/第193卷 > 姚广孝
## 钦定古今图书集成/明伦汇编/氏族典/第193卷 > 姚广孝

按《明外史姚广孝传》：“广孝，长洲人，本医家子。年十四，
度为僧，名道衍，字斯道。读书工诗，事道士席应真，得
其阴阳术数之学。洪武中，选高僧，以病免。又诏通儒
书僧试礼部，不受官，还经北固山，怀古赋诗其侪。宗
泐见之曰：‘此岂释子语’？道衍笑不答。高皇后崩，帝命
诸王与一高僧诵经，为荐福。于是宗泐为左善世，举”
道衍，燕王与语甚合，请于帝，从至北平，住持庆寿寺，
常居府中，迹愈密。燕王常怀窥觊，而其阴谋发自道
衍。帝崩，太孙立，削诸王畏燕强未发。道衍劝王反，王
遂起兵，以诛齐、黄为名，号其众曰“靖难之师。”燕王即
帝位，授僧录司。左善世录功以为第一。永乐二年拜
资善大夫、太子少师，复其姓，赐名广孝。帝命蓄发，不
肯。赐第及两宫人，皆不受。常居僧寺。出赈苏、湖，道阊
门，见酒帘书甚工，呼问，乃一少年，养以为子。归白于
帝，赐名继使。侍东宫读书文华殿。广孝尝监修《太祖
实录》，又纂修《永乐大典》。书成，帝褒美之。帝往来两都，
出塞北征，广孝留辅太子于南京。十六年入觐，年八
十有四矣。病甚，不能朝仍居庆寿寺。将死刻期告门
人端坐而逝。帝闻震悼辍视朝二日。官养子继尚宝
少卿。追赠推诚辅国协谋宣力文臣特进荣禄大夫
上柱国荣国公谥“恭靖。”《仁宗》元年加赠少师。